**TAVOITEOHJELMA 2018 – 2020**

*Kelan toimihenkilöt ry on vahva edunvalvoja ja aktiivinen toimija. Neuvottelemme hyvät työsuhteen ehdot ja vaikutamme työoloihin yhteistyössä työnantajan kanssa.*

*Koulutamme jäseniä aktiivisesti ja olemme jäsenten tukena muuttuvissa tilanteissa.*

**EDUNVALVONTA**

Yhdistyksemme päätehtävä on jäsenten edunvalvonta. Kelan jatkuva kehittäminen ja ulkopuolelta tulevat muutokset vaikuttavat jäsentemme työsuhteen ehtoihin sekä henkilöstön määrään. Pyrimme vaikuttamaan siihen, ettei toimintoja ulkoisteta ja toimihenkilöt ovat työsuhteessa Kelaan.

Sote-uudistus tulee mullistamaan Kelan työtä. Seuraamme aktiivisesti muutoksen vaikutuksia ja neuvottelemme tarvittaessa henkilöstön työsuhdeturvasta työnantajan kanssa. Pyrimme omalta osalta vaikuttamaan siihen, että Kelalla on jatkossakin tärkeä rooli sosiaaliturvan toimeenpanijana. Kelan henkilöstöön kohdistuu jatkuvia muutospaineita ja uusien tehtävien opettelua. Yhdistys edellyttää, että kuhunkin tehtävään tulee olla riittävä määrä osaavaa henkilöstöä.

Kilpailukykyinen palkka ja oikeudenmukainen sekä kannustava palkkausjärjestelmä takaavat motivoituneen ja yhteystyökykyisen henkilöstön. Työaikajoustojen käyttäminen tulee olla arkipäivää, jotta toimihenkilöiden elämäntilanteet huomioidaan paremmin.

**YHTEISTOIMINTA**

Yt-toiminnalla on suuri merkitys muutosten läpiviemisessä. Yt-valtuutetuilla on tärkeä rooli työehtojen ja työsuojeluasioiden valvonnassa. Työelämän muutoksissa yhteistoiminnan rooli korostuu ja sen hyvä hoitaminen. Edelleen on tarpeen pitää yt-menettelyjä ja niiden oikea-aikaista toteuttamista esillä Kelassa sekä henkilöstön aitoja vaikutusmahdollisuuksia päätöksiin. Yhdistyksen edustajat ovat mukana toiminnan kehittämisessä yhteistyössä Kela työnantajan kanssa kaikilla hallinnon tasoilla.

**YHDISTYSTOIMINTA**

Yhdistys täyttää 75 vuotta vuonna 2020. Yhdistyksen toiminnan kannalta korkea järjestäytymisaste ja aktiiviset jäsenet ovat tärkeitä. Huomioimme toiminnan suunnittelussa erilaisten jäsen- ja ammattiryhmien tarpeet sekä järjestämme toimintaa niin alueellisesti kuin valtakunnallisesti. Koulutamme alueyhdistysten, esimies- ja asiantuntijatoimikunnan sekä nuorisotoimikunnan puheenjohtajia ja sihteereitä vuosittain. Näiden toimijoiden toiminta on tärkeää, koska he tarjoavat jäsenille mahdollisuuden osallistua yhdistystoimintaan lähellä.

Toimintakauden 2018-2020 aikana yhdistys selvittää ja päättää järjestäytymisestään joko STTK:n tai Akavan sisällä. Päätöstä tehtäessä huomioidaan tulevaisuuden jäsenkehitys sekä yhdistyksen oman toiminnan vaikuttavuus. Yhdistyksemme toimii yhteiskunnallisena vaikuttajana erityisesti sosiaaliturvaan liittyvissä asioissa.

***Yhdistyksemme arvot:***

* *Toimimme jäsenlähtöisesti*
* *Olemme rohkeasti edistyksellisiä*
* *Toimimme yhteistyökykyisesti ja luottamuksen arvoisesti*